b'\n_START_ARTICLE_\nPuolan uhkavaatimus Liettualle 1938\n_START_PARAGRAPH_\nPuola l\xc3\xa4hetti uhkavaatimuksen Liettualle 17. maaliskuuta 1938. Uhkavaatimus edellytti, ett\xc3\xa4 Liettua aloittaisi diplomaattiset suhteet Puolan kanssa kahden vuorokauden kuluessa. Uhkavaatimuksen mukaan Liettuan kielt\xc3\xa4ytyess\xc3\xa4 Puola aloittaisi sodan Liettuaa vastaan. Liettua oli kielt\xc3\xa4ytynyt solmimasta tavanomaisia diplomaattisuhteita, koska Puola oli 1920-luvun alusta l\xc3\xa4htien miehitt\xc3\xa4nyt Liettuan p\xc3\xa4\xc3\xa4kaupunkinaan pit\xc3\xa4m\xc3\xa4\xc3\xa4 Vilnaa. Uhkavaatimuksen johdosta Liettua solmi diplomaattisuhteet Puolan kanssa.\n_START_SECTION_\nTausta\n_START_PARAGRAPH_\nLiettua oli saanut Vilnan alueen haltuunsa ensimm\xc3\xa4isen maailmansodan j\xc3\xa4lkeen, mutta se menetti sen Puolan\xe2\x80\x93Liettuan sodan ja Keski-Liettuan kapinan j\xc3\xa4lkeen. Alueen valtav\xc3\xa4est\xc3\xb6\xc3\xa4 olivat puolalaiset, juutalaiset ja valkoven\xc3\xa4l\xc3\xa4iset, mutta alueella oli my\xc3\xb6s suuri liettualainen v\xc3\xa4hemmist\xc3\xb6. Liettua ei kuitenkaan ollut tunnustanut historiallisen p\xc3\xa4\xc3\xa4kaupunkinsa menetyst\xc3\xa4, vaan vuonna 1928 Vilna kirjattiin perustuslakiin Liettuan p\xc3\xa4\xc3\xa4kaupungiksi. Puolan ja Liettuan rajalla liikenne ja postinkin kulku oli kielletty. Rajalla sattui useita ampumav\xc3\xa4likohtauksia puolalaisten ja liettualaisten v\xc3\xa4lill\xc3\xa4. Puolan ja Liettuan vastaisella rajalla tapahtui 11. maaliskuuta 1938 ampumav\xc3\xa4likohtaus, jonka seurauksena yksi puolalainen sotilas kuoli. Liettualaiset l\xc3\xb6ysiv\xc3\xa4t ruumiin omalta puoleltaan rajaa ja palauttivat sen puolalaisille 12. maaliskuuta. Puolalainen lehdist\xc3\xb6 julisti, ett\xc3\xa4 tapaus oli sattunut Liettuan provokaation takia. Puolassa j\xc3\xa4rjestettiin Liettuan vastaisia mielenosoituksia.\n_START_SECTION_\nUhkavaatimus\n_START_PARAGRAPH_\n17. maaliskuuta Puolan Tallinnan-l\xc3\xa4hettil\xc3\xa4s esitti Liettuan-l\xc3\xa4hettil\xc3\xa4\xc3\xa4lle uhkavaatimuksen, jolla Liettuaa vaadittiin avamaan diplomaattisuhteet Puolan kanssa 48 tunnin sis\xc3\xa4ll\xc3\xa4. Liettuan kansainv\xc3\xa4linen tuki j\xc3\xa4i heikoksi. Neuvostoliitto uhkasi Puolaa Liettuan vastaisen sodan syttyess\xc3\xa4 hy\xc3\xb6kk\xc3\xa4\xc3\xa4m\xc3\xa4tt\xc3\xb6myyssopimuksen irtisanomisella, mutta uhkausta ei otettu vakavasti Puolassa. Liettuan liittolainen Latvia yritti saada Viron kanssa aikaan julkilausuman, jolla Liettuaa painostettaisiin sopimusratkaisuun. Julkilausuma kaatui kuitenkin Viron vastustukseen. Ranska ja Yhdistynyt kuningaskunta halusivat v\xc3\xa4ltt\xc3\xa4\xc3\xa4 sodan syttymisen Euroopan ep\xc3\xa4vakaan tilanteen takia. Lis\xc3\xa4ksi Saksa oli uhkavaatimusta seuranneena p\xc3\xa4iv\xc3\xa4n\xc3\xa4 keskitt\xc3\xa4nyt joukkoja Liettuan vastaiselle rajalleen liitty\xc3\xa4kseen mahdolliseen Puolan hy\xc3\xb6kk\xc3\xa4ykseen, mik\xc3\xa4li Liettua ei hyv\xc3\xa4ksyisi Puolan uhkavaatimusta. Saksalaisten tavoitteena oli saada k\xc3\xa4siins\xc3\xa4 kiistelty Memelin alue. Saksalaisilla oli valmiudessa noin 1\xc2\xa0000 SS- ja SA-joukkojen j\xc3\xa4sent\xc3\xa4 Tilsitiss\xc3\xa4, sek\xc3\xa4 armeijan 1. divisioona. Puola oli keskitt\xc3\xa4nyt rajalleen noin 50\xc2\xa0000 miest\xc3\xa4 kahdesta divisioonasta, joiden lis\xc3\xa4ksi sill\xc3\xa4 oli useita divisioonia reserviss\xc3\xa4. Liettua saattoi tarpeen vaatiessa koota 120\xc2\xa0000\xe2\x80\x93135\xc2\xa0000 sotilasta 24\xe2\x80\x9372 tunnin sis\xc3\xa4ll\xc3\xa4, mik\xc3\xa4li liikekannallepanoon ryhdytt\xc3\xa4isiin. Liettuassa hallitus kokoontui k\xc3\xa4sittelem\xc3\xa4\xc3\xa4n asiaa Kaunasissa. Liettuan armeijan komentaja Stasys Ra\xc5\xa1tikis antoi hallitukselle lausunnon, jonka mukaan Liettuan armeija ei kykenisi puolustautumaan Puolan armeijan hy\xc3\xb6kk\xc3\xa4yst\xc3\xa4 vastaan. Lausunnolla oli ratkaiseva merkitys p\xc3\xa4\xc3\xa4t\xc3\xb6ksenteossa ja Liettua suostui lopulta Puolan vaatimuksiin.\n_START_SECTION_\nSeuraukset\n_START_PARAGRAPH_\nLiettuan tiukkaa Puolan vastaista politiikkaa ajanut p\xc3\xa4\xc3\xa4ministeri Juozas T\xc5\xabbelis erosi ja h\xc3\xa4nen tilalleen virkaan astui Vladas Mironas. Kansan silmiss\xc3\xa4 vastuun Liettuan n\xc3\xb6yrtymisest\xc3\xa4 kantoi Antanas Smetona. Liettuan turvallisuuspalvelun tekem\xc3\xa4n mielialaraportin mukaan yleinen mielipide oli ollut taistelun kannalla. Uhkavaatimuksen hyv\xc3\xa4ksymisen j\xc3\xa4lkeen jouduttiin lakkauttamaan Vilnan vapautuksen j\xc3\xa4rjest\xc3\xb6 ja Vilna-rahasto, sek\xc3\xa4 M\xc5\xabsu Vilinus eli \xe2\x80\x9dMeid\xc3\xa4n Vilna\xe2\x80\x9d -lehti. Vilnaan avattiin Liettuan konsulaatti. Uhkavaatimuksen j\xc3\xa4lkeen my\xc3\xb6s Smetonasin autorit\xc3\xa4\xc3\xa4rist\xc3\xa4 hallintoa vastaan alkoi synty\xc3\xa4 painetta. Aiemmin kielletyt poliittiset puolueet ja populistit aloittivat toimintansa uudelleen A\xc5\xa1is eli \xe2\x80\x9dAkseli\xe2\x80\x9d-nimisen\xc3\xa4 liittoumana. Euroopassa Puolan uhkavaatimus Liettualle ei saanut juurikaan huomiota, johtuen v\xc3\xa4h\xc3\xa4n ennen uhkavaatimusta tapahtuneesta It\xc3\xa4vallan liitt\xc3\xa4misest\xc3\xa4 Saksaan.'